Ba tshwenngwa ke dikgotlhang tsa batsadi le bana
Kgosi Motshegetsi Bakwena wa kgotla ya Lekgwapheng kwa Molepolole a re o tshwenngwa ke dikgotlhang magareng ga batsadi le bana kwa kgotleng eo. O boletse jaana mo potsolotsong le  Kgosi a re ga go na letsatsi le le fetang go sena motsadi yo o tsileng go ikuela ka ntata ya go tlhoka go nna sentle le ngwana. Kgosi Bakwena a re bana ba kgokgontsha batsadi ka go tlhoka tsebe. A re bangwe basetsana ba kgona go lala nageng ba tlogetse batsadi le masea. O ne a bolela fa bana ba basimane bone ba inaakanya le nnotagi mme e re ba tswa koo ba tlhokele batsadi botho ka dipuo tse di botlha. A re dinako tse dingwe batsadi ba fa bana ba basetsana ntlo mo lapeng mme ngwana a bo a tla ka mokapelo gore ba tle go nna mmogo, ntle le tumalano ya batsadi. O boletse fa bana ba basimane ba felela ba talela bommamosetsana mo ba atleng ba ba gogele fa pele ga lekgotla. Kgosi Bakwena o kopile banana go bala molao o o reng ‘tlotla mmaago le rraago gore malatsi a gago a botshelo a a okediwe’. O bile a bolela fa go simolola ka Hirikgong go tsena Sedimonthole ngogola ba nnile le dikgang tsa mohuta oo di le makgolo mane. “Mo kgweding ya Hirikgong e le malatsi a le lesome le bosupa, ke amogetse dingongorego di le nne go tswa mo batsading ba ba farologaneng mme kgang kgolo e le boganana,” a tlhalosa jalo. E re go le jalo, Kgosi a re bana bangwe e a re morago ga go tlhokafala ga motsadi mongwe wa bone, ba gogele yo ba setseng nae fa lekgotleng ba re ba batla boswa. O kopile banana go itse fa molao wa tlhakanelo dithoto o ofa motsadi yo o setseng marapo a go tlhokomela dithoto tsotlhe le gore bana ba ka bona boswa fela fa batsadi ba tlhokafetse botlhe. O ne a bolela fa go sena ngwana ope yo o kileng a tla mo kgotleng ya gagwe a tla go ngongorega ka motsadi. Mo go tse dingwe, kgosi a re dikgang tse dingwe ke tsa go boela morago tshepiso ya lenyalo mo go dirwang ke baratani bangwe. O tlhalositse fa batho ba nna dingwaga tse di ntsi ba sa nyalana, mme ba thusana botshelo, ba tshole bana mmogo le go ipatlela ditsha mmogo. A re bone e le lekgotla ba tsaya batho ba ba ntseng sebaka se se kalo jaaka banyalani, ke sone se e reng fa mongwe wa bobedi jo a ka tlhokafala, ba seke ba letlelele batsadi go ka nna le tshwanelo ya dithoto tse di kgobokantsweng. A re batsadi ba kgona go bolotsa ntwa e e matlho mahibidu phularong ya mongwe wa baratani ba bo ba itatole fa ba itse yo o setseng. A re o rarabolola kgang e gantsi ka go botsa gore, a e rile mosetsana a imile ga go aka ga isiswa mafoko mme fa a ne a isiwa go supa fa mosetsana a itsiwe.   